Diari Oficial de la Generalitat Valenciana


Sumari del DOGV 3945, del 22-02-2001 (2001/1627)

RESOLUCIÓ d'1 de desembre de 2000, de la Direcció General de Treball i Seguretat Laboral,per la qual es disposa el registre i la publicació del Conveni Col·lectiu de Grupo de Empresas: Levantina de Servicios Generales SL, Manfer Integral SL i Gebisa Servicios Auxiliares. (Codi 8000443).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3945

Data del DOGV
:   22-02-2001

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2001/1627


Data del document
:   01-12-2000

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * empresa privada
    * conveni col·lectiu

RESOLUCIÓ d'1 de desembre de 2000, de la Direcció General de Treball i Seguretat Laboral,per la qual es disposa el registre i la publicació del Conveni Col·lectiu de Grupo de Empresas: Levantina de Servicios Generales SL, Manfer Integral SL i Gebisa Servicios Auxiliares. (Codi 8000443). [2001/1627]
  
Vist el text articulat del Conveni Col·lectiu de Grupo de Empresas: Levantina de Servicios Generales SL, Manfer Integral SL i Gebisa Servicios Auxiliares, presentat davant d'aquesta Direcció General el dia 15 de novembre de 2000, signat el dia 4 de maig de 2000, d'una part per la representació empresarial, i de l'altra, en representació del personal treballador, pels delegats de Personals i pel Sindicat Independent, i de conformitat amb allò disposat en l'article 90, apartats 2 i 3 del Reial Decret Legislatiu 1/95, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/81, de 22 de maig, sobre Registre i Depòsit dels Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides pel Reial Decret 4.105/82, de 29 de desembre, acorda
  
Primer
  
Ordenar la inscripció en el Registre de Convenis Col·lectius de Treball d'aquesta Direcció General, i el dipòsit del text original de les actes, amb notificació a la Comissió Negociadora.
  
Segon
  
Disposar la publicació en el Diari Oficial de la Generalitat Valenciana.
  
València, 1 de desembre de 2000.- El director general de Treball i Seguretat Laboral: Román Ceballos Sancho.
  
CONVENI COL·LECTIU DE GRUPO DE EMPRESAS
  
CAPÍTOL I
  
Àmbit d'aplicació
  
Article 1. Àmbit personal i funcional
  
Aquest Conveni Col:lectiu obliga la direcció i el personal treballador que presten servicis en les empreses Levantina de Servicios Generales, SL, Manfer Integral, SL i Gebisa Servicios Auxiliares, SL, siga quina siga l'activitat que presten en l'empresa.
  
Article 2. Àmbit territorial
  
Aquest Conveni Col·lectiu se circusmcriu a l'àmbit territorial de la Comunitat Valenciana.
  
Article 3. Àmbit temporal
  
L'entrada en vigor d'aquest Conveni Col·lectiu es produirà el dia 1 d'octubre de 2000, independentment de la data de publicació en el diari oficial corresponent; se'n pactarà una duració de quatre anys comptadors des de la citada publicació.
  
Qualsevol de les parts podrà sol·licitar a l'altra la revisió d'aquest Conveni amb el preavís, almenys, d'un mes d'antelació al venciment i mencionant en la citada sol·licitud els articles objecte de nova negociació.
  
Mentre duren les negociacions d'un nou conveni continuarà sent d'aplicació les condicions pactades en aquest Conveni Col·lectiu.
  
Si, arribat el venciment pel transcurs dels quatre anys pactats, cap de les parts n'haguera denunciat el contingut en els termes anteriorment assenyalats, es prorrogarà automàticament de forma anual fins a un període màxim d'altres quatre anys.
  
CAPÍTOL II
  
Compensació, absorció, garantia ad personam
  
i vinculació a la totalitat
  
Article 4. Absorció i compensació
  
Les condicions pactades són compensables i absorbibles en la seua totalitat amb les que anteriorment regiren per millores pactades o unilateralment concedides per l'empresa.
  
Article 5. Garantia ad personam
  
Es respectaran a títol individual o col·lectiu les condicions econòmiques i d'una altra índole que foren més beneficioses a les establides en aquest Conveni considerades en el seu conjunt i en còmput anual.
  
Article 6. Vinculació a la totalitat
  
Les condicions pactades formen un tot orgànic, i a l'efecte de l'aplicació pràctica, seran considerades globalment.
  
No obstant això, en el cas que algun article és total o parcialment declarat nul, aquest quedarà absolutament inaplicable amb independència de l'aplicació de la resta del Conveni fins que les parts signants li donen contingut d'acord amb la legalitat vigent
  
CAPÍTOL III
  
Comissió paritària
  
Article 7. Comissió paritària
  
Es constitueix una Comissió Paritària del Conveni, la qual estarà integrada per tres membres de l'empresa i tres membres de la representació sindical que signen aquest Conveni.
  
Són funcions de la Comissió Paritària les següents:
  
A. Interpretació General del Conveni.
  
B. Seguiment de l'aplicació del que pacta
  
C. Conciliació preceptiva en conflictes col·lectius que suposen la interpretació de les normes d'aquest Conveni.
  
1. En aquestos casos es plantejarà per escrit la qüestió objecte de litigi davant de la Comissió Paritària, set dies abans de la planificació de la reunió per a la inclusió en l'ordre del dia. El citat ordre del dia s'enviarà a les parts tres dies abans de la celebració de la reunió, la qual haurà de celebrar-se obligatòriament dins dels quinze dies següents a la recepció de l'escrit. En el supòsit d'haver-hi acord entre les parts determinarà la jurisdicció social amb independència de les atribucions fixades per les parts a les comissions paritàries, tal com disposa l'article 91 del ET i el 151 del RDL 2/95, pel qual s'aprova el Text Refós de la Llei de Procediment Laboral.
  
2. Qualsevol de les parts de la Comissió Paritària podrà convocar les citades reunions. La part convocant estarà obligada a comunicar-les a tots els components per carta certificada amb justificant de recepció en els terminis previstos en l'apartat anterior. La convocatòria contindrà el següent: ordre del dia, lloc, hora i data de reunió.
  
Les decisions s'adoptaran per majoria simple de vots i tindran sempre caràcter vinculant.
  
Perquè les reunions siguen vàlides, hauran d'assistir-hi, com a mínim, dos membres per cada part.
  
Sempre que es reunisquen els membres de la Comissió Paritària, les despeses correran a càrrec de l'empresa, i en quedarà alliberada la part social pel temps que dure la negociació.
  
CAPÍTOL IV
  
Organització i direcció del treball
  
Article 8. Principi inspirador
  
L'organització del treball és facultat de la direcció de l'empresa amb subjecció a les normes d'aquest Conveni i la legislació laboral vigent en cada moment.
  
Comprén les següents normes:
  
a) La determinació i l'exigència d'una activitat i un rendiment a cada treballador.
  
b) L'adjudicació a cada treballador del nombre d'elements o de la tasca necessària corresponent al rendiment mínim exigible.
  
c) La fixació de normes de treball que garantisquen l'òptima realització i seguretat dels servicis propis de l'activitat, amb l'establiment del quadre de premis i sancions adequats al compliment o incompliment d'aquestes normes.
  
d) L'exigència d'atenció, prudència, pulcritud, vigilància en robes, efectes, útils, vehicles i la resta d'elements que componen l'equip personal, així com de les altres instal·lacions i béns anàlegs de l'empresa i dels seus clients.
  
e) La mobilitat i redistribució del personal de l'empresa, típiques de l'activitat, mitjançant l'establiment dels canvis de llocs de treball, desplaçaments i trasllat que exigisquen les necessitats de l'organització de la producció, d'acord amb les condicions pactades en aquest Conveni.
  
f) La fixació d'una fórmula de càlcul de la retribució de forma clara i senzilla, de manera que els treballadors puguen fàcilment comprendre-la, fins i tot en els casos en què se aplique un sistema de remuneració amb incentius o primes.
  
CAPÍTOL V
  
Prestació del treball
  
Article 9. Ingrés i contractació
  
Les parts que signen aquest Conveni declaren i fan constar la seua preocupació pels sectors de població laboral amb dificultats per a aconseguir ocupació, com ara els joves o els majors de 45 anys.
  
En aquest sentit, les parts coincideixen en la necessitat de propiciar la contractació d'aquestos col·lectius.
  
Serà de lliure valoració per part de l'empresa l'elecció de les persones que van a ser contractades per a exercir-hi els seus servicis, sense perjudici que posteriorment s'acorden distints criteris d'elecció entre l'empresa i la representació dels treballadors.
  
La contractació del personal es realitzarà utilitzant les modalitats de contractació vigents en cada moment, les quals han de correspondre's de forma efectiva amb la finalitat legal o convencional establida per a no incórrer en frau de llei.
  
Article 10. Confidencialitat de la prestació laboral
  
Es fa especialment exigible als treballadors subjectes a aquest Conveni que mantinguen amb especial rigor i prudència els secrets relatius a l'explotació d'activitat de les empreses, atés el caràcter confidencial de la prestació dels servicis.
  
Article 11. Formació
  
Ateses les característiques especials que concorren en l'activitat de les empreses, i a fi de mantenir permanentment capacitats als seus treballadors per al responsable i correcte compliment de les obligacions del servici, tot el personal operatiu estarà obligat a assistir als cursos i la resta d'activitats formatives de caràcter professional que l'empresa crega convenients dins de la jornada laboral o mitjançant negociació amb la representació per a un altre cas.
  
Article 12. Període de prova
  
Durant el període de prova, el treballador tindrà els drets i les obligacions corresponents a la seua categoria professional i al lloc de treball que exercisca com si és de plantilla, excepte els derivats de la resolució laboral que podrà produir-se a instància de qualsevol de les parts durant el transcurs.
  
El període de prova no podrà excedir dels següents períodes:
  
Personal de direcció i titulat: 6 mesos
  
Personal administratiu: 3 mesos
  
Personal comandaments intermedis: 3 mesos
  
Personal operatiu: 50 dies
  
Article 13. Reconeixement mèdic
  
El personal de l'empresa estarà obligat a sotmetre's, a la inici de la prestació, a examen mèdic, així com la resta de vegades que l'empresa, el Comité de Seguretat i Salut, o si no n'hi ha els representants dels treballador, creguen oportú si circumstàncies especials i/o específiques així ho aconsellen.
  
Article 14. Lloc de treball
  
Ateses les especials circumstàncies en què es realitzen habitualment els servicis contractats per les empreses de servicis generals, la mobilitat del personal estarà determinada per les facultats de decisió de l'empresa, amb respecte sempre a la legalitat vigent, que procedirà a la distribució del seu personal entre els seus diversos llocs de treball, de la manera més racional i adequada als fins productius, dins d'una mateixa localitat.
  
A aquestos efectes, s'entendrà per localitat tant el municipi on habitualment presta els seus servicis o per al qual haja sigut contractat, com les concentracions urbanes o industrials que s'agrupen al seu voltant i que formen amb aquell una macroconcentració urbana o industrial, encara que administrativament siguen municipis distints.
  
Els treballs realitzats dins de la zona definida com a localitat no donaran lloc a dietes per a cap dels treballadors de les empreses incloses en l'àmbit d'aplicació d'aquest Conveni Col·lectiu, i sí al corresponent plusos de transport pactat.
  
Article 15. Desplaçaments
  
Quan un treballador haja de desplaçar-se per necessitat del servici fora de la localitat, entesa en els termes de l'article 14, tindrà dret a percebre dietes llevat que el citat desplaçament no tinga perjudicis econòmics per al treballador.
  
L'import de les dietes acordades en aquest Conveni Col·lectiu serà:
  
2000
  
1.100 Quan el treballador haja de fer un àpat fora de la seua localitat.
  
1.950 Quan el treballador haja de fer dos àpats fora de la seua localitat.
  
1.655 Quan el treballador haja de pernoctar o desdejunar.
  
3.580 Quan el treballador haja de pernoctar fora de la seua localitat i realitzar dos àpats. Si el desplaçament és superior a set dies, l'import de la dieta completa serà de 3.000 pessetes a partir del huité dia.
  
Article 16. Jornada de treball
  
La jornada de treball serà de 1.793 hores, en còmput anual, amb els descansos que estableix l'Estatut dels Treballadors. La citada jornada anual es computarà en una mitjana de 40 hores setmanals efectives, encara que aquestes es podran superar mitjançant acord entre les parts, sempre que no se supere la citada jornada anual.
  
Article 17. Hores extraordinàries
  
Tindran la consideració d'hores extraordinàries aquelles que, considerades en el seu conjunt diari, setmanal o anual, excedisquen de la jornada pactada en aquest Conveni i d'acord amb el calendari establit.
  
Durant l'any actual, regiran els imports següents:
  
Valor hores extraordinàries 2000
  
Categories Import
  
Personal operatiu
  
Auxiliar de servicis 615
  
Conserge 620
  
Conductor 625
  
Hostessa 623
  
Ordenança 621
  
Peó 618
  
No obstant això, els treballadors podran optar per compensar les hores extraordinàries per temps equivalents de descans en els dos mesos següents.
  
En els anys següents de vigència d'aquest Conveni, aquestos imports s'incrementaran en el IPC real de l'any immediatament anterior.
  
Article 18. Descans setmanal
  
El treballador tindrà dret a un descans setmanal mínim d'un dia i mig ininterromput, o dos dies cada dues setmanes.
  
Article 19. Vacances
  
Els treballadors tindran dret a unes vacances anuals retribuïdes de 30 dies naturals.
  
S'establirà un torn rotatori de vacances per acord entre l'empresa i els treballadors. El quadre de vacances haurà d'establir-se almenys amb dos mesos anteriors al gaudi de les vacances.
  
Article 20. Llicències
  
Els treballadors regits per aquest Conveni tindran dret al gaudi de llicències retribuïdes en els casos i amb la duració que a continuació s'indiquen en dies naturals:
  
a) Matrimoni del treballador; quinze dies.
  
b) Durant dos dies, que podran ampliar-se fins a quatre màxim quan el treballador necessite realitzar un desplaçament a l'efecte, en els casos de part d'esposa o de malaltia greu o mort de cònjuge, fill, pare, mare, néts, iaios o germans d'un o un altre cònjuge.
  
c) Durant un mínim de dos dies per a trasllat del seu domicili.
  
d) Pel temps establit per a gaudir dels drets educatius generals i de la formació professional, en els supòsits i en la forma regulats per l'Estatut dels Treballadors.
  
e) Pel matrimoni de pares, fills, germans i néts d'un o un altre cònjuge, i prèvia justificació tindran dret a un dia de llicències per a assistir a la boda, ampliable a tres dies per desplaçament.
  
f) Per bateig d'un fill o nét, tindrà dret a un dia per a assistir al bateig.
  
g) Un dia de permís per primera comunió d'un fill o nét.
  
h) Pel temps necessari per a atendre els requeriments judicials que siguen objecte com a conseqüència de l'acompliment de les seues funcions.
  
Article 21. Excedències
  
Seran de dues classes: voluntàries i especials.
  
L'excedència voluntària és la que podrà concedir-se per l'empresa per a l'atenció de motius particulars del treballador. Per a la concessió d'aquesta excedència serà indispensable haver aconseguit en l'empresa una antiguitat almenys d'un any. L'excedència podrà concedir-se per un mínim de sis mesos i un màxim de cinc anys. El temps d'excedència no es computarà a cap efecte.
  
El treballador excedent que sol·licite el seu reingrés en l'empresa haurà de fer-ho per escrit i almenys amb un mes d'antelació a la data del dit ingrés.
  
L'ingrés estarà condicionat que hi haja una vacant de la seua categoria.. Si hi haguera una altra vacant que no és de la seua categoria i que poguera ocupar, ho farà amb el salari de l'ocupada i fins que es produïsca vacant en la categoria que tenia quan va eixir d'excedència.
  
Seran excedències especials les següents:
  
a) Nomenament per a càrrec públic i per la duració d'aquest.
  
b) Prestació de servici militar obligatori o règim equivalent.
  
c) La retirada temporal del permís de conduir, si és conductor.
  
La reincorporació dels excedents especials als seus llocs de treball haurà de produir-se en el termini de 30 dies des del moment en què desapareguen les causes que van motivar l'excedència, excepte els casos del servici militar, que serà de dos mesos i en els supòsits c) i d), en què la incorporació haurà de produir-se en el termini de dos dies.
  
Article 22. Seguretat i salut
  
S'observaran rigorosament les normes sobre aquesta matèria segons el que estableix la Llei 3/95 i disposicions concordants.
  
CAPÍTOL VI
  
Faltes i sancions
  
Article 23. Faltes
  
Les accions o les omissions punibles en què incórreguen els treballadors es classificaran atenent a la seua importància, a reincidències i a intencions, en lleus, greus i molt greus.
  
En l'aplicació de les sancions es tindran en compte i valoraran les circumstàncies personals del treballador, el seu nivell cultural, transcendència del dany, grau de reiteració o reincidència.
  
Article 24
  
Són faltes lleus:
  
1. Fins a quatre faltes de puntualitat, amb retard superior a cinc minuts i inferior a quinze, dins del període d'un mes.
  
2. Abandonar el lloc de treball sense causa justificada o el servici breu temps durant la jornada. Si es causara com a conseqüència del mateix abandó perjudici de consideració a l'empresa, companys de treball, clients o personal del mateix, o és causa d'accident, la falta podrà revestir la consideració de greu o molt greu.
  
3. No notificar, amb caràcter previ, l'absència al treball i no justificar dins de les 24 hores següents llevat que es prove la impossibilitat d'haver-ho fet, la raó que la va motivar.
  
4. Els descuits i les distraccions en la realització del treball o en l'atenció i conservació de les màquines, útils, ferramentes, instal·lacions pròpies dels clients. Quan l'incompliment de l'anterior origine conseqüències de gravetat en la realització del servici, la falta podrà reputar-se de greu o molt greu.
  
5. La inobservança de les ordres de servici, així com la desobediència als caps, tot això en matèria lleu.
  
6. Les faltes de respecte i consideració de caràcter lleu als subordinats, companys, caps, personal i públic, així com la discussió amb aquestos dins de la jornada de treball i usar paraules malsonants i indecoroses amb ells.
  
7. La falta d'endreç i neteja personal i dels uniformes, equips, etc., de manera ocasional.
  
8. No comunicar a l'empresa els canvis de residència i domicili i la resta de circumstàncies que afecten a la seua activitat laboral.
  
9. No atendre el públic amb la correcció i diligència degudes.
  
10. Excedir-se en les seues atribucions o entremetre's en els servicis peculiars d'un altre treballador, quan el cas no constituïsca falta greu.
  
Article 25
  
Són faltes greus:
  
1. Cometre dues faltes lleus en el període d'un trimestre, excepte en la puntualitat, encara que siguen de distinta naturalesa, sempre que hi haguera hagut sanció comunicada per escrit.
  
2. Més de quatre faltes de puntualitat en l'assistència al treball en el període d'un mes superior als deu minuts o fins a quatre faltes superiors a quinze minuts cada una d'elles.
  
3. La falta d'assistència al treball d'un dia en el període d'un mes, sense causa justificada. Serà molt greu si de resultes de l'absència es causara greu perjudici a l'empresa.
  
4. La desobediència greu als superiors en matèria de treball i la rèplica descortés a companys, caps o públic. Si implicara pèrdua manifesta de disciplina o d'ella es derivara perjudici notori per a l'empresa, companys de treball o públic es reputarà molt greu.
  
5. La suplantació de la personalitat d'un company en fitxar o firmar; la sanció serà tant per a qui fitxa per un altre com per a aquest últim.
  
6. La voluntària disminució de l'activitat habitual i la negligència i desídia en el treball que afecta a la bona marxa del servici.
  
7. La simulació de malaltia o accident i no entregar el comunicat de baixa oficial dins de les 48 hores següents a l'emissió d'aquest, llevat que es prove la impossibilitat de fer-ho.
  
8. L'ocupació de temps, uniformes, materials, útils, o màquines en qüestions alienes al treball o en benefici propi.
  
9.Fer desaparéixer uniformes i segells, tant de l'empresa com de clients d'aquesta, així com causar accidents per dol, negligència o imprudència inexcusable.
  
10. Portar els registres, documentació, quaderns o qualsevol classe d'anotacions oficials i escrits que reglamentàriament han de tenir, sense les formalitats degudes i cometent faltes que per la seua gravetat o transcendència meresquen especial correctiu; si tinguera especial rellevància, tindran la consideració de molt greu.
  
Article 26
  
Són faltes molt greus:
  
1. La reincidència en la comissió de falta greu en el període de sis mesos, encara que siga de distinta naturalesa, sempre que hi haguera hagut sanció.
  
2. Més de 12 faltes no justificades de puntualitat comeses en el període de sis mesos, o 30 en un any, encara que hagen sigut sancionades independentment.
  
3. Tres o més faltes injustificades al treball en el període d'un mes; més de sis en el període de quatre mesos o més de dotze en el període d'un any, sempre que hagen sigut sancionades independentment.
  
4. La falsedat, la deslleialtat, el frau, l'abús de confiança i el furt o robatori, tant a companys de treball com a l'empresa o a tercers relacionats amb el servici durant l'acompliment de les seues tasques o fora d'aquestes.
  
5. Fer desaparéixer, inutilitzar, causar desperfectes en màquines, instal·lacions, edificis, efectes, documents, etc., tant de l'empresa com de clients d'aquesta, així com causar accidents per dol, negligència o imprudència inexcusable.
  
6. El realitzar treballs per compte propi o alié estant en situació d'incapacitat laboral transitòria, així com realitzar manipulacions o falsedats per a prolongar aquella situació.
  
7. La continuada i habitual falta d'endreç i de neteja de tal índole que produïsca queixes justificades de caps, companys de treball o tercers.
  
8. L'embriaguesa provada estant de servici.
  
9. La violació del secret de correspondència o de documentació de l'empresa o de les persones als locals i a les instal·lacions de la qual es realitze la prestació dels servicis i no guardar la deguda discreció o el natural sigil dels assumptes i servicis en què, per la missió de la seua comesa, hagen de ser informats.
  
10. Els maltractaments de paraula o d'obra, o la falta greu de respecte i consideració a les persones, dels seus superiors, companys, personal a càrrec seu o familiars d'aquestos, així com als empleats, clients o qualsevol altra persona que es trobara als locals o a les instal·lacions en els quals realitzara la seua activitat, si n'hi haguera.
  
11. La participació directa o indirecta en la comissió d'un delicte o falta qualificats així en les lleis penals.
  
12. L'abandó del treball en llocs de responsabilitat una vegada n'haja pres possessió, i la inhibició o passivitat en la prestació.
  
13. La disminució voluntària i continuada del rendiment.
  
14. Originar gresques i baralles amb els seus companys de treball o amb les persones o els empleats per a les quals presten els seus servicis.
  
15. La comissió d'actes immorals al lloc de treball o als locals de l'empresa dins de la jornada laboral.
  
16. L'abús d'autoritat.
  
17. La competència il·lícita per dedicar-se dins o fora de la jornada laboral a desenvolupar per compte propi idèntica activitat que l'empresa, o dedicar-se a ocupacions particulars que estiguen en oberta pugna amb el servici.
  
18. Entregar-se a jocs o distraccions greus durant la jornada de treball.
  
19. Exigir o demanar pels seus servicis remuneració o premis a tercers, siga que siga la forma o el pretext que per a la donació s'empre.
  
20. La imprudència en acte de servici si implicara risc d'accidents per a si o per a companys o personal i públic, o perill d'avaries per a les instal·lacions.
  
Article 27. Sancions
  
1. Per falta lleu:
  
a) Amonestació verbal.
  
b) Amonestació escrita
  
2. Per falta greu:
  
a) Amonestació pública
  
b) Suspensió d'ocupació i sou d'un a quinze dies.
  
c) Inhabilitació per a l'ascens durant un any.
  
3. Per falta molt greu:
  
a) Suspensió d'ocupació i sou de setze dies a dos mesos.
  
b) Inhabilitació per a l'ascens durant tres anys.
  
c) Acomiadament.
  
Per a procedir a la imposició de les anteriors sancions, hi valdrà el que disposa la legislació vigent.
  
Article 28. Prescripció
  
La facultat de les empreses per a imposar sancions, que haurà d'exercitar-se sempre per escrit excepte amonestació verbal, de la qual cosa haurà d'acusar rebut i signar el sancionat, o en el seu lloc, dos testimonis, cas de negar-se a això, prescriurà, en les faltes lleus als 15 dies; en les greus als 30 dies i en les molt greus als 60 dies, a partir de la data en què l'empresa va tenir-ne coneixement de la comissió i, en tot cas, als sis mesos d'haver sigut comesa.
  
CAPÍTOL VII
  
Classificació
  
Article 29. Classificació segons la permanència
  
En funció de la seua permanència, els contractes de treball podran concertar-se per temps indefinit, per duració determinada i per qualsevol altra modalitat de contracte de treball autoritzada per la legislació vigent.
  
Serà personal contractat per a obra o servici determinat aquell la missió del qual consistisca a atendre la realització d'un obra o servici determinat dins de l'activitat normal de l'empresa.
  
Aquest tipus de contracte quedarà resolt per les següents causes:
  
- Quan es finalitze l'obra o el servici.
  
- Quan el contracte d'arrendament de servicis es resolga parcialment pel client, es produirà automàticament una extinció parcial equivalent dels contractes de treball adscrits al servici.
  
A efectes de la determinació dels treballadors afectats per aquesta situació, s'elegiran primer els de menor antiguitat, i, cas de tenir-ne la mateixa, es valoraran les càrregues familiars i en tot cas sentida la representació dels treballadors.
  
Serà personal eventual aquell que ha sigut contractat per les empreses amb ocasió de prestar servicis per a atendre les exigències circumstancials del mercat, acumulació de tasques o excés de comandes, encara tractant-se de l'activitat normal de l'empresa, sempre que la duració màxima d'aquestos contractes no siga superior a 12 mesos en un termini de 18 mesos.
  
En el cas que es concerte per un termini inferior a 12 mesos, podrà ser prorrogat mitjançant acord de les parts, sense que la duració total del contracte puga excedir del citat límit màxim, tot establint-se que l'última pròrroga serà de sis mesos.
  
Serà personal interí aquell que es contracte per a substituir-ne un altre de l'empresa amb dret a reserva del lloc de treball, durant la seua absència per incapacitat laboral transitòria, vacances, compliment de sancions etc.
  
Serà personal temporal aquell que haja sigut contractat en virtut de les disposicions legals vigents i específiques per a aquest tipus de contracte.
  
Tant el règim jurídic d'aquestos tipus de contractes com el d'aquells altres no inclosos en aquest article serà l'establit en les disposicions legals vigents en cada moment.
  
Article 30. Classificació segons la funció
  
Aquesta classificació és merament numerativa no limitadora i no suposa l'obligació de tenir proveïdes totes les places i categories enumerades si les necessitats i el volum de l'empresa no ho requereixen.
  
No són tampoc exhaustes les distintes comeses assignades a cada categoria o especialitat perquè tot treballador inclòs en l'àmbit funcional d'aquest Conveni Col·lectiu està obligat a efectuar tots els treballs i operacions que li ordenen els seus superiors dins de les tasques generals de la seua competència i sense menyscabament de la seua dignitat professional.
  
El personal es classificarà en els grups següents:
  
I. Personal directiu
  
II. Personal administratiu
  
III. Caps intermedis
  
IV. Personal operatiu
  
I. Personal directiu
  
director general
  
director comercial
  
director administratiu
  
director de Personal
  
Subdirector
  
Delegat provincial-gerent
  
II. Personal administratiu
  
Cap de departament
  
Oficial de primera
  
Oficial de segona
  
Auxiliar administratiu
  
Comercials
  
Telefonistes
  
III. Personal de comandaments intermedis
  
Cap de servicis
  
Supervisor
  
IV. Personal operatiu
  
Auxiliar de servicis
  
Conserge
  
Conductor
  
Hostessa
  
Ordenança
  
Monitor físic
  
Peó
  
Article 31. Funcions
  
Personal directiu
  
director general. És qui, amb títol adequat o àmplia preparació teoricopràctica, assumeix la direcció i responsabilitat de l'empresa programant i controlant el treball en totes les seues fases.
  
A) director comercial. És qui, amb títol adequat o àmplia preparació teoricopràctica, assumeix la direcció i responsabilitat de les funcions mercantils en el més ampli sentit, i planifica, controla i programa la política comercial de l'empresa.
  
B) director administratiu. És qui, amb títol adequat o àmplia preparació teoricopràctica, assumeix la direcció i responsabilitat de les funcions administratives en el més ampli sentit i planifica, controla i programa l'administració de l'empresa.
  
C) director de Personal. És qui, amb títol adequat o àmplia preparació teoricopràctica, assumeix la direcció i responsabilitat de les funcions relacionades amb la gestió de personal en el més ampli sentit.
  
D) Subdirector. És qui, amb títol adequat o àmplia preparació teoricopràctica, assumeix la subdirecció i responsabilitat de les funcions relacionades amb la gestió comercial, administrativa, financera, recursos humans o tècnica en qualsevol especialitat.
  
E) Cap de Personal. Serà el responsable del reclutament, selecció i admissió del personal i de la planificació, programació, control i administració del personal de l'empresa.
  
Personal administratiu
  
A) Cap de departament. És la persona que assumeix la responsabilitat d'un departament dins de l'organització, se n'encarrega de l'estructuració i assumeix la responsabilitat de la gestió, depenent d'ell els caps d'unitats que integren el departament
  
B) Oficial de primera. És l'empleat que actua sota les ordres d'un cap i té al seu càrrec un treball determinat que requereix càlcul, estudi, preparació i condicions adequades.
  
C) Oficial de segona. És l'empleat que, amb iniciativa i responsabilitat restringida, subordinat a un cap, realitza tasques administratives i comptables que requereixen coneixements generals de la tècnica administrativa.
  
D) Auxiliar administratiu. És l'empleat que dedica la seua activitat a tasques i operacions administratives elementals i, en general, a les purament mecàniques inherents al treball.
  
E) Comercial. És l'empleat afecte al departament comercial de l'empresa i el seu únic servici, que realitza les funcions de prospecció de mercat i la promoció i venda dels servicis realitzant els desplaçaments necessaris tant per a la captació de clients com per a l'atenció d'aquestos una vegada contractats.
  
F) Telefonista. És l'empleat que té com a missió estar al servici i atenció d'una centraleta telefònica.
  
Personal de comandaments intermedis
  
A) Cap de servici. És l'empleat que, procedent o no del grup operatiu, i per les seues condicions humanes i professionals, amb plena responsabilitat i a les immediates ordres dels seus superiors d'una forma més pràctica que teòrica, cuida i és responsable de l'ordre, la disciplina, la vigilància, la distribució i l'assignació de treball, i exerceix les funcions específiques que li són delegades amb control general de tots els supervisors sobre el comportament dels seus empleats per a la seua gratificació i promoció.
  
B) Supervisor. És aquell treballador que té per missió verificar i comprovar l'exacte compliment de les funcions i obligacions atribuïdes als altres empleats, donant compte immediatament a l'encarregat o cap immediat corresponent de totes les incidències que observe en la prestació dels servicis, prenent les mesures d'urgència que crega oportunes i encarregant-se de mantenir la disciplina i pulcritud entre els seus empleats.
  
Personal operatiu
  
A) Auxiliar de servici. És aquell treballador, major de díhuit anys, que realitza, amb formació suficient, uniformat o no amb les peces i distintius que l'empresa determine necessaris per a la correcta prestació del servici, tasques auxiliars en qualsevol classe d'immoble, tendents a la recepció i informació en els accessos, la comprovació de visitants i orientació d'aquests, el control d'entrades, documents o carnets privats, el control de trànsit en zones reservades o de circulació restringida d'interior de fàbriques, garatges o aparcaments públics o privats, dependències, naus industrials, plantes de producció d'energia, grans centres de processos de dades i semblants i altres servicis auxiliars, així com etiquetatge i repartiment de mercaderies i totes aquelles activitats que, directa o indirectament, es relacionen amb les citades funcions.
  
B) Conserge. És el treballador major d'edat que exerceix, amb formació suficient, uniformat o no amb les peces i distintius de l'empresa, tasques auxiliars, en tot tipus d'immobles en funció al control d'aquestos i les seues instal·lacions i béns.
  
C) Conductor. Són aquells treballadors que estant en possessió del permís de conduir adequat al vehicle que ha d'utilitzar, podrà exercir les funcions de missatgeria, transport de material o personal.
  
D) Hostessa. És la persona major de díhuit anys encarregada de rebre els clients, personalment o telefònicament, proporcionar la informació que sol·liciten dins de les seues funcions, anunciar-los i conduir-los davant de la persona o persones amb qui desitgen parlar, atendre les sol·licituds d'informació d'entrevistes, concertar-les i preparar-les en els aspectes formals.
  
E) Ordenança. És el treballador que amb elementals coneixements i responsabilitat, se li encomana, a càrrec de tercers, encàrrecs, cobraments, pagaments, recepció i entrega de correspondència i documents, així com la classificació i repartiment.
  
F) Monitor físic. És el treballador que estant en possessió de titulació acreditativa de la seua preparació en Educació Física o amb coneixements suficients per a l'acompliment de les seues funcions, exerceixen les tasques de preparador físic en les dependències de l'empresa habilitades per a aquesta fi.
  
G) Peó. És el treballador encarregat de realitzar tasques per a l'execució de les quals es requereix únicament l'aportació d'esforç i atenció sense qualificació exigida.
  
CAPÍTOL VIII
  
Règim salarial i suplits
  
Article 32. Salaris
  
Les retribucions del personal comprés en l'àmbit d'aplicació d'aquest Conveni estaran constituïdes pel salari global que inclou tots els conceptes salarials i en tot moment corresponent a la jornada de treball, inclosos els treballs en horari nocturn.
  
La taula salarial aplicable durant l'any 2000 i següents als treballadors de les empreses de servicis pertanyents a l'Asociación Patronal Valenciana de Seguridad y Servicios està determinada en l'annex I d'aquest Conveni.
  
Anualment s'incrementaran les taules salarials en el IPC previst pel govern en l'àmbit nacional per al citat any.
  
El pagament del salari s'efectuarà per mesos vençuts i abans del dia quinze de cada mes.
  
Article 33. Bestretes
  
El treballador podrà percebre bestretes a compte pel treball ja realitzat, sense que puga excedir del 90% de l'import del seu salari.
  
Article 34. Transport
  
S'estableix com a compensació a les despeses de desplaçament del treballador des de la seua residència al centre habitual de treball i al revés la quantitat de 10.800 pessetes mensuals per al personal directiu, administratiu i caps intermedis, i de 9.500 pessetes per al personal operatiu, pagadores els onze mesos de treball efectiu.
  
Article 35. Vestuari
  
S'estableix com a compensació de despeses, que obligatòriament correrà a càrrec del treballador, per neteja i conservació de vestuari, calçat, corretjams, i la resta de peces que componen la seua uniformitat, considerant-se a aquestos efectes com a indemnització per desgast d'útils i ferramentes. La seua quantia s'estableix en la quantitat de 8.318 pessetes mensuals pagadores els onze mesos de treball efectiu.
  
Article 36. Vacances
  
Les vacances anuals seran d'un import igual al salari basic.
  
Article 37. Treball nocturn
  
Ja que les prestacions del personal operari tenen el caràcter de treball nocturn, per ser consubstancial a la seua pròpia naturalesa, no meritarà plus per si mateix.
  
Article 38. Gratificacions extraordinàries
  
El personal comprés en aquest Conveni tindrà dret a dues gratificacions extraordinàries que es percebran durant la segona quinzena dels mesos de desembre i juny. Consistiran cada una d'elles en l'import de 30 dies de salari bàsic més l'antiguitat .
  
El personal que ingresse o cesse en l'empresa durant l'any tindrà dret a percebre les citades gratificacions proporcionalment al temps treballat durant l'any.
  
Article 39. Clàusula de desvinculació
  
D'acord amb el que preveu l'article 82 de l'Estatut dels Treballadors, les empreses afectades per aquest Conveni podran no aplicar el règim salarial establit en aquell sempre que reunisquen els següents requisits:
  
1r. Comuniquen als representants sindicals o treballadors de la seua empresa la pretensió de no aplicar els salaris del Conveni en el termini d'un mes de la publicació en el BOP.
  
2n. Demostren a aquells la situació de pèrdues en l'empresa en els dos anys immediatament anteriors i les previsions per a aquell que se sol·licita.
  
Establit l'acord del tractament salarial per ambdues parts, apareixerà en un document en què s'assenyalarà amb tota claredat quins seran els salaris i la duració del citat pacte. Si no hi ha acord entre les parts, aquestes se sotmetran a la Comissió Paritària del Conveni que haurà de resoldre en el termini de 30 dies. En cap cas, en el citat podran modificar-se altres condicions establides en el Conveni que no siguen les estrictament salarials.
  
ANNEX I
  
TAULA DE SALARIS
  
CATEGORIES SALARI PLUS PLUS
  
 BÀSIC TRANSPORT VESTUARI
  
Titulat superior
  
Director general 144.434 10.800
  
Director comercial 017.022 10.800
  
Director administratiu 312.160 10.800
  
Director de Personal 683.989 10.800
  
Subdirector 020.234 10.800
  
Delegat provincial-gerent 515.183 10.800
  
Personal administratiu
  
Cap de departament 266.569 10.800
  
Oficial de primera 106.262 10.800
  
Oficial de segona 202.717 10.800
  
Auxiliar administratiu 85.000 10.800
  
Comercials 556.100 10.800
  
Telefonistes 92.000 10.800
  
Comandaments intermedis
  
Cap de servicis 569.838 10.800
  
Supervisor 629.471 10.800
  
Personal operatiu
  
Auxiliar de servicis 70.680 9.500 8.318
  
Conserge 72.500 9.500 8.318
  
Conductor 74.825 9.500 8.318
  
Hostessa 74.525 9.500 8.318
  
Ordenança 71.200 9.500 8.318
  
Peó 70.925 9.500 8.318